Francisco Herrera Zaharra

Francisco Herrera Zaharra (gaztelaniaz: Francisco Herrera el Viejo; Sevilla, 1590 aldean - Madril, 1656 aldean) espainiar margolari eta grabatzailea izan zen.

Eragin handia izan zuen Sevillako errealismo barrokoaren sorreran. Nolanahi ere, gaur egun ezagutzen den bere lehen koadroa erabat manierista da: Mendekostea (1617, El Greco museoa, Toledo). Geroko obretan, berriz, manierismoa guztiz alde batera utzi gabe, eta veneziarren ukituak ere nabari zaizkiola, errealistago azaltzen da: San Hermegildoren Apoteosia (1623 inguruan, Arte Eder museoa, Sevilla), San Bonabenturaren bizitzaren gertaerak saila (1626-1628), San Josef Haurrarekin (1648, Lázaro Galdiano museoa, Madril). Bere azken urteetan Sevilla utzi eta Madrilen lan egin zuen.

 Erreferentziak 

Kategoria:Barrokoko margolariak
Kategoria:Espainiako margolariak
Kategoria:Sevillarrak
Kategoria:Madrilen hildakoak